Першапачаткова супрацоўнік Кастрычніцкага РАУС Сяргей Вяракса распачаў адміністрацыйную справу супраць Русецкага паводле артыкула 23.34 — за нібыта ўдзел у несанкцыянаванай акцыі. Аднак падчас апытання ў пастарунку, якое адбылося 11-га красавіка, апошняму ўдалося пераканаць міліцыянта, што ён прысутнічаў на святкаванні Дня Волі як журналіст: асвятляў, як з нагоды свята людзі прайшлі па горадзе, ускладаючы кветкі ў памятных мясцінах — да мемарыяльнай дошкі ў гонар Васіля Быкава, да помніка Караткевічу… Урэшце супрацоўнік міліцыі вырашыў адну справу скасаваць, а распачаць другую — за парушэнне артыкула 22.9. Нікому больш з затрыманых у Віцебску БАЖаўцаў не ўдалося пераканаць міліцыянтаў і суды ў тым, што 25-га сакавіка яны выконвалі журналісцкую працу. Журналіст-фрылансер з Оршы Арцём Сізінцаў быў асуджаны на 10 сутак нібыта за парушэнне парадку арганізацыі і правядзення масавых мерапрыемстваў. Паводле таго самага артыкула 23.34 былі пакараныя арыштамі на 15 сутак журналісты і праваабаронцы Леанід Свецік і Канстанцін Мардзвінцаў. Іх таксама звінавацілі ва ўдзеле ў падзеях Дня Волі, якія яны збіраліся асвятляць на праваабарончых сайтах.